b'\n_START_ARTICLE_\nBalaurul dobrogean\n_START_SECTION_\nMorfologia\n_START_PARAGRAPH_\nBalaurul dobrogean este un \xc8\x99arpe de talie mare ating\xc3\xa2nd o lungime total\xc4\x83 a corpului de p\xc3\xa2n\xc4\x83 la 2 m, fiind unul dintre cei mai mari \xc8\x99erpi din Rom\xc3\xa2nia. Kiri\xc8\x9bescu (1930) citeaz\xc4\x83 \xc3\xaens\xc4\x83 un exemplar de 2,60 m capturat de Dombrovsky \xc3\xaen 1901 la Cernavod\xc4\x83, pe care l-a studiat personal. Aceast\xc4\x83 relatare \xc3\xaemprumut\xc4\x83 oarecare realitate numeroaselor legende locale despre \xc8\x99erpi uria\xc8\x99i \xc3\xaent\xc3\xa2lni\xc8\x9bi de localnici._NEWLINE_Date biometrice. Este un \xc8\x99arpe mare. Masculii au de obicei o lungime total\xc4\x83 (cap + trunchi + coad\xc4\x83) de 1275\xe2\x80\x931425 (\xc3\xaen medie 1346) mm, femelele 1208\xc2\xa0mm, juvenilii 400\xc2\xa0mm. Lungimea cap + trunchi (de la v\xc3\xa2rful botului la marginea anterioar\xc4\x83 a fantei cloacale) este 1035\xe2\x80\x931125\xc2\xa0mm (\xc3\xaen medie 1070,4\xc2\xa0mm) la masculi, 1010\xc2\xa0mm la femele \xc8\x99i 327\xc2\xa0mm la juvenili. Lungimea cozii (de la marginea anterioar\xc4\x83 a fantei cloacale la v\xc3\xa2rful cozii) este de 240\xe2\x80\x93300\xc2\xa0mm (\xc3\xaen medie 275,6\xc2\xa0mm) la masculi, 198\xc2\xa0mm la femele \xc8\x99i 73\xc2\xa0mm la juvenili. Lungimea capului (de la v\xc3\xa2rful botului p\xc3\xa2n\xc4\x83 la col\xc8\x9bul gurii) 30\xe2\x80\x9335,3\xc2\xa0mm (\xc3\xaen medie 32,7\xc2\xa0mm); l\xc4\x83\xc8\x9bimea capului (m\xc4\x83surat\xc4\x83 \xc3\xaentre col\xc8\x9burile gurii) 27-40,3\xc2\xa0mm (\xc3\xaen medie 30,6\xc2\xa0mm). Raportul \xc3\xaentre lungimea cap + trunchi \xc8\x99i lungimea cozii este de 3,9 la masculi \xc8\x99i de 5,1 la femele. Grosimea corpului este de 5\xe2\x80\x936\xc2\xa0cm._NEWLINE_Aspectul general este mai pu\xc8\x9bin zvelt dec\xc3\xa2t la \xc8\x99arpele r\xc4\x83u (Dolichophis caspius) \xc8\x99i \xc8\x99arpele lui Esculap (Zamenis longissimus), capul alungit, mai mare dec\xc3\xa2t la speciile citate, botul obtuz, trunchiul lung, coada moderat alungit\xc4\x83. Capul este slab separat de g\xc3\xa2t. Ochiul este de m\xc4\x83rime mijlocie, cu pupila rotund\xc4\x83. Din\xc8\x9bii maxilari au o lungime egal\xc4\x83. Osul palatin cu proces median mai mare dec\xc3\xa2t procesul lateral. Carena hemal\xc4\x83 a vertebrelor trunchiului se termin\xc4\x83 anterior fa\xc8\x9b\xc4\x83 de condil._NEWLINE_Folidoza (forma \xc8\x99i dispozi\xc8\x9bia solzilor \xc8\x99i scuturilor tegumentare). Solzii capului \xc8\x99i ai corpului au o mare importan\xc8\x9b\xc4\x83 pentru determinarea speciilor de \xc8\x99erpi. Solzii mici se numesc gr\xc4\x83uncioare, iar cei mari scuturi sau pl\xc4\x83ci. Scuturile sunt bine dezvoltate pe cap. Partea superioar\xc4\x83 a capului acoperit\xc4\x83 de scuturi se nume\xc8\x99te pileu (pileus)._NEWLINE_La balaurul dobrogean scutul rostral (situat la v\xc3\xa2rful botului) este mai lat dec\xc3\xa2t \xc3\xaenalt, de-abia vizibil din perspectiv\xc4\x83 dorsal\xc4\x83. \xc3\x8en partea superioar\xc4\x83 scutul rostral formeaz\xc4\x83 un unghi obtuz care de obicei se intercaleaz\xc4\x83 \xc3\xaentre scuturile internazale. Scutul frontal mai scurt dec\xc3\xa2t scuturile parietalele. Nara este a\xc8\x99ezat\xc4\x83 \xc3\xaentre scutul nazal \xc8\x99i postnazal. Scutul frenal (loreal) pu\xc8\x9bin mai lung dec\xc3\xa2t \xc3\xaenalt care este mai mic dec\xc3\xa2t scutul nazal, lungimea lui este egal\xc4\x83 cu l\xc4\x83\xc8\x9bimea. Sub scutul frenal (\xc3\xaentre scutul frenal \xc8\x99i scuturile supralabiale) se afl\xc4\x83 de obicei 1-3 solzi mici. Au o singur scut preocular destul de mare, sub el (\xc3\xaentre al treilea \xc8\x99i al patrulea scut supralabial) este situat un scut subocular mic. De obicei au dou\xc4\x83, rareori trei scuturi postoculare. Sunt 2-3 scuturi temporale anterioare \xc3\xaen primul r\xc3\xa2nd \xc8\x99i 4 (rar 3) scuturi temporale posterioare \xc3\xaen al doilea r\xc3\xa2nd. Opt (excep\xc8\x9bional 9) scuturi supralabiale, ochiul se m\xc4\x83rgine\xc8\x99te cu al 4-le \xc8\x99i al 5-le scut supralabial.  Scuturi sublabiale \xc3\xaen num\xc4\x83r de 11-12; 4 sau 5 (excep\xc8\x9bional 3) din scuturile sublabiale se afl\xc4\x83 \xc3\xaen contact cu scuturile inframaxilare anterioare, care sunt mai lungi dec\xc3\xa2t cele posterioare. Scuturile parietale prin unghiul lor anteroinferior alungit se afl\xc4\x83 de obicei \xc3\xaen contact cu scutul postocular inferior._NEWLINE_Solzii dorsali sunt \xc3\xaen num\xc4\x83r de 25 (excep\xc8\x9bional 23 sau 27), \xc3\xaen fiecare \xc8\x99ir transversal de solzi din jurul mijlocului trunchiului (f\xc4\x83r\xc4\x83 scuturile ventrale). Solzii dorsali cu doi pori apicali rotunji\xc8\x9bi sunt slab carena\xc8\x9bi longitudinal. Solzi laterali sunt netezi. Pe abdomen au 187-224 (\xc3\xaen medie 203-208) scuturi ventrale la masculi \xc8\x99i 205-234 (\xc3\xaen medie 218) la femele. Scuturile ventrale de pe laturile abdomenului nu formeaz\xc4\x83 carene v\xc4\x83dite. Au 56-90 scuturi subcaudale. Scutul anal divizat, mai rar \xc3\xaentreg.\n_START_SECTION_\nColoritul\n_START_PARAGRAPH_\nFiecare solz are o pat\xc4\x83 cafenie-\xc3\xaenchis\xc4\x83 pe un fond alb-g\xc4\x83lbui sau alb-roz. Pigmentul cafeniu \xc3\xaenchis predomin\xc4\x83._NEWLINE_La balaurul dobrogean coloritul spatelui este foarte variabil - de la cenu\xc8\x99ii, cenu\xc8\x99iu-m\xc4\x83sliniu spre brun-g\xc4\x83lbui sau bruniu; adul\xc8\x9bii au de obicei un colorit dorsal cafeniu sau brun-ro\xc8\x99cat, iar juvenilii cenu\xc8\x99iu sau brun-g\xc4\x83lbui. Pe spate pe un fond alb-g\xc4\x83lbui se afl\xc4\x83 pete mari, neregulate  (rombice sau ovale), neconfluente, u\xc8\x99or alungite \xc3\xaen direc\xc8\x9bia transversal\xc4\x83, de culoare \xc3\xaenchis\xc4\x83 - cafenii, cafeniu-brune, brun-ro\xc8\x99cate, negru-brune sau aproape negre, pe alocuri contopite uneori \xc3\xaentr-o dung\xc4\x83 \xc3\xaen zigzag; aceste pete sunt dispuse \xc3\xaen 4 \xc8\x99iruri (4-5 \xc8\x99iruri la juvenili) longitudinale. \xc3\x8en partea inferioar\xc4\x83 (ventral\xc4\x83) a flancurilor se afl\xc4\x83 c\xc3\xa2te un r\xc3\xa2nd de pete mai mici \xc3\xaentunecate de aceea\xc8\x99i culoare cu a spatelui care tind s\xc4\x83 formeze o dung\xc4\x83 \xc3\xaenchis\xc4\x83 continu\xc4\x83. Unii solzi de pe laturile corpului au o culoare ro\xc8\x99iatic\xc4\x83 sau portocalie. Acest tip de desen dorsal este bine pronun\xc8\x9bat la exemplarele tinere \xc8\x99i aproape se pierde pe un fond general pestri\xc8\x9b la \xc8\x99erpii adul\xc8\x9bi, deoarece \xc3\xaen mijlocul fiec\xc4\x83rui solz al trunchiului de culoare deschis\xc4\x83 se afl\xc4\x83 o mic\xc4\x83 pat\xc4\x83 \xc3\xaentunecat\xc4\x83._NEWLINE_\xc8\x98arpele cu patru dungi (Elaphe quatuorlineata), care tr\xc4\x83ie\xc8\x99te \xc3\xaen sud-vestul Europei, dar nu se \xc3\xaent\xc3\xa2lne\xc8\x99te pe teritoriul Rom\xc3\xa2niei \xc8\x99i \xc8\x9b\xc4\x83rilor \xc3\xaenvecinate, are pe partea superioar\xc4\x83 a corpului patru dungi longitudinale brun-inchise, de unde \xc8\x99i numele lui (\xc3\xaen limba latin\xc4\x83 \xc8\x99i rom\xc3\xa2n\xc4\x83)._NEWLINE_Partea superioar\xc4\x83 a capului \xc8\x99i ceafa la adul\xc8\x9bi este de culoare uniform cafeniu-\xc3\xaenchis\xc4\x83 sau brun-cenu\xc8\x99iu, cu o pat\xc4\x83 deschis\xc4\x83 post-occipital\xc4\x83. La \xc8\x99erpii tineri pe suprafa\xc8\x9ba superioar\xc4\x83 a capului se afl\xc4\x83 un desen caracteristic, format dintr-o dung\xc4\x83 arcuit\xc4\x83, t\xc4\x83iat\xc4\x83 anterior, de culoare brun-cafenie situat\xc4\x83 \xc3\xaentre marginile anterioare ale ochilor, 2 pete mici de aceea\xc8\x99i culoare situate simetric pe marginile posterioare ale scuturilor supraoculare \xc8\x99i 2 dungi mari \xc8\x99i late \xc3\xaen regiunea parietal\xc4\x83, de culoare brun-\xc3\xaenchis\xc4\x83, bombate una fa\xc8\x9b\xc4\x83 de cealalt\xc4\x83, care se unesc pe g\xc3\xa2t cu prima pat\xc4\x83 a trunchiului. Dungile \xc3\xaentunecate de pe p\xc4\x83r\xc8\x9bile laterale ale capului, care \xc3\xaencep la adul\xc8\x9bi de la marginea posterioar\xc4\x83 a ochiului, la juvenili sunt clar pronun\xc8\x9bate \xc8\x99i pe laturile botului. Cu v\xc3\xa2rsta, desenul de pe suprafa\xc8\x9ba superioar\xc4\x83 a capului se pierde treptat \xc3\xaen coloritul de fond general brun-cenu\xc8\x99iu sau aproape negru \xc8\x99i se poate transforma \xc3\xaentr-o suprafa\xc8\x9b\xc4\x83 neagr\xc4\x83 ne\xc3\xaentrerupt\xc4\x83 la adul\xc8\x9bi._NEWLINE_Pe p\xc4\x83r\xc8\x9bile laterale ale capului, de la ochi la col\xc8\x9bul gurii se \xc3\xaentinde o dung\xc4\x83 brun\xc4\x83-\xc3\xaenchis\xc4\x83 bine vizibil\xc4\x83 care se \xc3\xaengusteaz\xc4\x83 pe parcurs, caracteristic\xc4\x83 majorit\xc4\x83\xc8\x9bii speciilor genului Elaphe.  Scuturile supralabiale la adul\xc8\x9bi au o culoare galben-deschis\xc4\x83 caracteristic\xc4\x83. Irisul ochiului este negru._NEWLINE_Abdomenul are o culoare monocrom\xc4\x83 uniform\xc4\x83 galben-pai sau uneori este p\xc4\x83tat cu pete brune mici neclare.\n_START_SECTION_\nDimorfismul sexual\n_START_PARAGRAPH_\nMasculii adul\xc8\x9bi sunt mai mari dec\xc3\xa2t femelele \xc8\x99i au mai pu\xc8\x9bine scuturi ventrale. Coada masculilor este mai lung\xc4\x83,  cu mai multe scuturi subcaudale.\n_START_SECTION_\nR\xc4\x83sp\xc3\xa2ndirea\n_START_PARAGRAPH_\nEste r\xc4\x83sp\xc3\xa2ndit \xc3\xaen sud-estul Europei (Albania, sudul-estul Rom\xc3\xa2niei, Republica Moldova, sud-estul Bulgariei, nord-estul Greciei, sudul Ucrainei, Turcia european\xc4\x83), Asia Mic\xc4\x83 (Siria, Liban, Israel), sud-vestul Rusiei (Daghestan), Caucaz (Georgia, Armenia, Azerbaidjan), sud-vestul Kazahstanului, nord-vestul Turkmenistanului \xc8\x99i vestul Iranului._NEWLINE_\xc3\x8en Rom\xc3\xa2nia este o specie protejat\xc4\x83 \xc8\x99i a fost g\xc4\x83sit \xc3\xaen jude\xc8\x9bele Gala\xc8\x9bi (Movileni, Furceni), Tulcea (M\xc4\x83cin, Greci, V\xc3\xa2rful \xc8\x9au\xc8\x9buiatul din mun\xc8\x9bii M\xc4\x83cin, Atmagea, Tulcea), Constan\xc8\x9ba (Gura Dobrogei, Cernavod\xc4\x83, Medgidia, Constan\xc8\x9ba, Valul lui Traian, Agigea, Tuzla), Buz\xc4\x83u (Rezerva\xc8\x9bia Natural\xc4\x83 Vulcanii Noroio\xc8\x99i P\xc3\xa2clele Mari)._NEWLINE_\xc3\x8en Republica Moldova se \xc3\xaent\xc3\xa2lne\xc8\x99te \xc3\xaen regiunea cursului inferior al Nistrului \xc8\x99i cel al Prutului, p\xc3\xa2n\xc4\x83 la sectoarele Leova \xc8\x99i \xc8\x98tefan-Vod\xc4\x83.\n_START_SECTION_\nHabitatul\n_START_PARAGRAPH_\nBalaurul dobrogean tr\xc4\x83ie\xc8\x99te \xc3\xaen regiunile de step\xc4\x83 \xc8\x99i silvostep\xc4\x83, \xc3\xaen semide\xc8\x99erturi pietroase \xc8\x99i \xc3\xaen paji\xc8\x99tile premontane \xc8\x99i montane fiind g\xc4\x83sit prin locuri pietroase \xc8\x99i nisipoase acoperite cu plante, tufi\xc8\x99uri, lunci, pe pante st\xc3\xa2ncoase acoperite cu arbu\xc8\x99ti, la marginea p\xc4\x83durii \xc8\x99i \xc3\xaen p\xc4\x83durile rare riverane \xc8\x99i de step\xc4\x83. \xc3\x8en mun\xc8\x9bi, este g\xc4\x83sit la altitudini de p\xc3\xa2n\xc4\x83 la 2500 m deasupra nivelului m\xc4\x83rii (\xc3\xaen Caucaz). Este deseori g\xc4\x83sit \xc3\xaen apropierea locuin\xc8\x9belor omene\xc8\x99ti, prin vii \xc8\x99i livezi, \xc8\x99i chiar \xc3\xaen podurile caselor unde v\xc3\xa2neaz\xc4\x83 porumbei._NEWLINE_Exemplarele capturate de Ion E. Fuhn au fost colectate de pe dealurile st\xc3\xa2ncoase de l\xc3\xa2ng\xc4\x83 Greci (v\xc3\xa2rful \xc8\x9au\xc8\x9buiatul, liziera p\xc4\x83durii) sau din lucernierele de la Valul lui Traian, vecine cu o p\xc4\x83durice._NEWLINE_Se ad\xc4\x83poste\xc8\x99te \xc3\xaen galeriile pop\xc3\xa2nd\xc4\x83ilor, gerbililor \xc8\x99i roz\xc4\x83toarelor mici, \xc3\xaen golurile de sub pietre, fisurile \xc8\x99i rigole solului \xc8\x99i \xc3\xaen scorburile arborilor._NEWLINE_\xc3\x8en stepa virgin\xc4\x83 \xc3\xaen\xc8\x9belenit\xc4\x83 se \xc3\xaent\xc3\xa2lnesc p\xc3\xa2n\xc4\x83 la trei exemplare la 3\xe2\x80\x935\xc2\xa0km lineari sau 0,4\xe2\x80\x9312 exemplare/hectar. Popula\xc8\x9biile acestor \xc8\x99erpi sunt  \xc3\xaentr-un declin dramatic datorit\xc4\x83 des\xc8\x9belenirii pe scar\xc4\x83 larg\xc4\x83.\n_START_SECTION_\nComportamentul\n_START_PARAGRAPH_\nIarna hiberneaz\xc4\x83. Apare dup\xc4\x83 hibernare prin aprilie, fiind activ p\xc3\xa2n\xc4\x83 \xc3\xaen septembrie sau octombrie \xc3\xaen diferite p\xc4\x83r\xc8\x9bi ale arealului._NEWLINE_Evit\xc4\x83 soarele puternic. Prim\xc4\x83vara \xc8\x99i toamna este activ \xc3\xaen tot cursul zilei, iar \xc3\xaen verile calde diminea\xc8\x9ba \xc8\x99i seara, ascunz\xc3\xa2ndu-se pe la mijlocul zilei \xc3\xaen galeriile roz\xc4\x83toarelor, scorburile arborilor \xc8\x99i sub pietre._NEWLINE_De obicei, indivizii tr\xc4\x83iesc izolat. Se mi\xc8\x99c\xc4\x83 relativ lent. Se ca\xc8\x9b\xc4\x83r\xc4\x83 \xc8\x99i alunec\xc4\x83 cu u\xc8\x99urin\xc8\x9b\xc4\x83 \xc3\xaen arbori \xc8\x99i tufi\xc8\x99uri, arunc\xc3\xa2ndu-\xc8\x99i partea anterioar\xc4\x83 a corpului cu 0,5 m de la o ramur\xc4\x83 la alta._NEWLINE_\xc3\x8en fa\xc8\x9ba du\xc8\x99manilor ia o postur\xc4\x83 amenin\xc8\x9b\xc4\x83toare - \xc3\xae\xc8\x99i ridic\xc4\x83 partea anterioar\xc4\x83 a corpului, g\xc3\xa2tul fiind comprimat lateral \xc8\x99i cu un s\xc3\xa2s\xc3\xa2it scurt face salturi \xc3\xaen direc\xc8\x9bia inamicului. \xc3\x8en stare excitat\xc4\x83 vibreaz\xc4\x83 rapid cu v\xc3\xa2rful cozii, care lovindu-se de un substrat tare produce un pocnet caracteristic. Pentru a sc\xc4\x83pa de du\xc8\x99mani se ca\xc8\x9b\xc4\x83r\xc4\x83 \xc3\xaen copaci, trec\xc3\xa2nd \xc3\xaen al\xc8\x9bi copaci prin coroanele suprapuse, iar luat prin surprindere pe un copac, cade ca o piatr\xc4\x83 la p\xc4\x83m\xc3\xa2nt._NEWLINE_Pentru om este inofensiv, dar c\xc3\xa2nd este capturat se ap\xc4\x83r\xc4\x83 mu\xc8\x99c\xc3\xa2nd. \xc3\x8en captivitate \xc3\xae\xc8\x99i pierde cur\xc3\xa2nd agresivitatea \xc8\x99i duce o via\xc8\x9b\xc4\x83 retras\xc4\x83, ascuns sub pietre sau \xc3\xaen galerii pe care le sap\xc4\x83 cu botul, ie\xc8\x99ind numai c\xc3\xa2nd caut\xc4\x83 prada._NEWLINE_N\xc4\x83p\xc3\xa2rlesc de 4-5 ori pe an (\xc3\xaen captivitate).\n_START_SECTION_\nHrana\n_START_PARAGRAPH_\nSe hr\xc4\x83ne\xc8\x99te cu roz\xc4\x83toare de talie mare \xc8\x99i mijlocie ca \xc8\x99oareci de c\xc3\xa2mp, \xc8\x99obolani, pop\xc3\xa2nd\xc4\x83i, gerbili, h\xc3\xa2rciogi, cu iepuri tineri, p\xc4\x83s\xc4\x83ri (de m\xc4\x83rimea unui porumbel) \xc8\x99i cu puii \xc8\x99i ou\xc4\x83le lor, mai rar cu \xc8\x99op\xc3\xa2rle (saurofagie facultativ\xc4\x83). V\xc3\xa2neaz\xc4\x83 de diminea\xc8\x9b\xc4\x83 p\xc3\xa2n\xc4\x83 la apusul soarelui._NEWLINE_Dup\xc4\x83 ce a apucat prada cu gura, se \xc3\xaencol\xc4\x83ce\xc8\x99te \xc3\xaen jurul ei p\xc3\xa2n\xc4\x83 ce o sugrum\xc4\x83 prin constric\xc8\x9bie \xc8\x99i nu se desface din jurul ei p\xc3\xa2n\xc4\x83 ce simte c\xc4\x83 victima nu se mai mi\xc8\x99c\xc4\x83, apoi \xc3\xae\xc8\x99i desprinde inelele corpului musculos \xc8\x99i o \xc3\xaenghite. Prada o \xc3\xaenghite \xc3\xaentreag\xc4\x83, \xc3\xaencep\xc3\xa2nd de regul\xc4\x83 de la cap._NEWLINE_Ou\xc4\x83le de dimensiunea celor de g\xc4\x83in\xc4\x83 sau de ra\xc8\x9b\xc4\x83 le \xc3\xaenghite \xc3\xaentregi, iar coaja lor este sf\xc4\x83r\xc3\xa2mat\xc4\x83 \xc3\xaen esofag cu ajutorul hipapofizelor (apofizele spinoase alungite ale vertebrelor anterioare) care apas\xc4\x83 de sus ou\xc4\x83le \xc3\xaenghi\xc8\x9bite, ac\xc8\x9bion\xc3\xa2nd ca un fer\xc4\x83str\xc4\x83u. R\xc4\x83m\xc4\x83\xc8\x99i\xc8\x9bele cojii sf\xc4\x83r\xc3\xa2mate trec prin tractul intestinal \xc8\x99i sunt apoi eliminate \xc3\xaen afar\xc4\x83. \xc3\x8en c\xc4\x83utarea ou\xc4\x83lor de p\xc4\x83s\xc4\x83ri viziteaz\xc4\x83 regulat cuiburile \xc8\x99i ad\xc4\x83posturile pentru p\xc4\x83s\xc4\x83ri, c\xc4\x83\xc8\x9b\xc4\x83r\xc3\xa2ndu-se sus \xc3\xaen copaci.\n_START_SECTION_\nParazi\xc8\x9bii\n_START_PARAGRAPH_\nParazi\xc8\x9bii acestui \xc8\x99arpe sunt acantocefalul Echinorhynchus oligacanthus (= Oligacanthorhynchus oligacanthus) Rudolphi, nematodul Ascaris cephaloptera Rudolphi, trematodul Plagiorchis sauromates Poirier, protozoarul Haemogregarina.\n_START_SECTION_\nDu\xc8\x99manii naturali\n_START_PARAGRAPH_\nPrintre du\xc8\x99manii naturali care se hr\xc4\x83nesc cu ace\xc8\x99ti \xc8\x99erpi se num\xc4\x83r\xc4\x83 p\xc4\x83s\xc4\x83rile r\xc4\x83pitoare: \xc8\x99orecarul comun (Buteo buteo), \xc8\x99erparul (Circaetus gallicus), st\xc3\xa2rcul cenu\xc8\x99iu (Ardea cinerea), eretele de stuf (Circus aeruginosus), codalbul (Haliaeetus albicilla), barza alb\xc4\x83 (Ciconia ciconia); vulpile, mamiferele carnivore din genul Mustela (herminele etc), \xc8\x99op\xc3\xa2rla apod\xc4\x83 Pseudopus apodus.\n_START_SECTION_\nReproducerea\n_START_PARAGRAPH_\n\xc3\x8en Rom\xc3\xa2nia \xc3\xaemperecherea are loc \xc3\xaen lunile iunie-iulie, iar \xc3\xaen Crimeea \xc8\x99i sudul Ucrainei \xc3\xaen aprilie-mai. \xc3\x8en aceast\xc4\x83 perioad\xc4\x83 ace\xc8\x99ti \xc8\x99erpi \xc8\x9bin un \xe2\x80\x9epost nup\xc8\x9bial\xe2\x80\x9d caracteristic._NEWLINE_Ou\xc4\x83le se matureaz\xc4\x83 \xc3\xaen corpul femelei timp de circa 60 de zile. Femelele depun ponta \xc3\xaen iunie-august, de obicei prin iulie. Ponta este format\xc4\x83 din 4-16 ou\xc4\x83, care au o dimensiune de 20-30 x 42\xe2\x80\x9370\xc2\xa0mm. Ou\xc4\x83le sunt depuse \xc3\xaen sol. _NEWLINE_Puii eclozeaz\xc4\x83 dup\xc4\x83 2,5-3 luni, \xc3\xaen Rom\xc3\xa2nia prin septembrie-octombrie, \xc3\xaen Crimeea \xc3\xaen august-septembrie, iar \xc3\xaen Transcaucazia \xc3\xaen septembrie - \xc3\xaenceputul lunii octombrie. La eclozare puii au o lungime de 15\xe2\x80\x9325\xc2\xa0cm. Puiul eclozat la \xc3\xaenceput \xc3\xae\xc8\x99i scoate v\xc3\xa2rful botului \xc8\x99i limba printr-o gaur\xc4\x83 f\xc4\x83cut\xc4\x83 \xc3\xaen coaj\xc4\x83, apoi tot capul \xc8\x99i adesea r\xc4\x83m\xc3\xa2ne \xc3\xaen aceast\xc4\x83 pozi\xc8\x9bie mai mult de o or\xc4\x83; dac\xc4\x83 cineva se mi\xc8\x99c\xc4\x83 prin preajm\xc4\x83, puiul \xc3\xae\xc8\x99i retrage capul \xc3\xaenapoi \xc8\x99i numai dup\xc4\x83 o pauz\xc4\x83 \xc3\xaendelungat\xc4\x83 se ar\xc4\x83ta din nou._NEWLINE_S-a observat c\xc4\x83 femelele acestui \xc8\x99arpe au grij\xc4\x83 de urma\xc8\x99i, un fenomen rar printre \xc8\x99erpi. Ele \xc3\xae\xc8\x99i ap\xc4\x83r\xc4\x83 ponta lipicioas\xc4\x83 de du\xc8\x99mani \xc3\xaencol\xc4\x83cindu-\xc8\x99i inelele corpului \xc3\xaen jurul ei._NEWLINE_Maturitatea sexual\xc4\x83 este atins\xc4\x83 \xc3\xaen al treilea an de via\xc8\x9b\xc4\x83. Se pot reproduce \xc8\x99i \xc3\xaen captivitate. Este crescut cu succes \xc3\xaen exotariul din Tula (Rusia), unde \xc3\xaen anul 2000 au eclozat 33 pui.\n_START_SECTION_\nImportan\xc8\x9ba\n_START_PARAGRAPH_\nBalaurul dobrogean e aduce foloase pentru agricultur\xc4\x83 deoarece se hr\xc4\x83ne\xc8\x99te cu roz\xc4\x83toare care provoac\xc4\x83 mari daune culturilor agricole. \xc3\x8en raport cu aceste foloase, pagubele, mai mult locale, pe care le aduce prin consumul p\xc4\x83s\xc4\x83rilor \xc8\x99i ou\xc4\x83lor lor, sunt ne\xc3\xaensemnate. Este o specie atractiv\xc4\x83 pentru terarii, fiind prins\xc4\x83 ilegal \xc3\xaen scop comercial._NEWLINE_Din cauza sentimentelor de team\xc4\x83 provocate de \xc8\x99erpii venino\xc8\x99i, la unii oameni s-a dezvoltat teama inclusiv fa\xc8\x9b\xc4\x83 de acest \xc8\x99arpe inofensiv, chiar \xc8\x99i \xc3\xaen zilele noastre ace\xc8\x99tia \xc3\xaencerc\xc3\xa2nd s\xc4\x83 \xc3\xael omoare pe loc \xc3\xaendat\xc4\x83 ce \xc3\xael observ\xc4\x83.\n_START_SECTION_\nStarea de conservare\n_START_PARAGRAPH_\nDeteriorarea, distrugerea \xc8\x99i fragmentarea habitatelor, extinderea suprafe\xc8\x9belor agricole \xc8\x99i de p\xc4\x83\xc8\x99unat, turismul \xc8\x99i urbanizarea, utilizarea pesticidelor \xc8\x99i a \xc3\xaengr\xc4\x83\xc8\x99\xc4\x83mintelor agricole, colectarea \xc8\x99i uciderea de c\xc4\x83tre localnici \xc8\x99i turi\xc8\x99ti sunt factorii principali ai sc\xc4\x83derii popula\xc8\x9biilor balaurului dobrogean._NEWLINE_\xc3\x8en Lista ro\xc8\x99ie privind starea de conservare a reptilelor europene a IUCN este men\xc8\x9bionat\xc4\x83 ca o specie neamenin\xc8\x9bat\xc4\x83 cu dispari\xc8\x9bia (LC - least concern), dar nu este \xc3\xaenc\xc4\x83 evaluat\xc4\x83  \xc3\xaen Lista ro\xc8\x99ie global\xc4\x83 a UICN privind speciile amenin\xc8\x9bate.  \xc3\x8en Rom\xc3\xa2nia este considerat\xc4\x83 ca o specie amenin\xc8\x9bat\xc4\x83 cu dispari\xc8\x9bia (EN - endangered). \xc3\x8en Cartea Ro\xc8\x99ie a Republicii Moldova (unde este men\xc8\x9bionat\xc4\x83 ca Elaphe quatuorlineata - \xc8\x98arpe cu patru dungi) este considerat\xc4\x83 ca o specie vulnerabil\xc4\x83 (V)_NEWLINE_\xc3\x8en Rom\xc3\xa2nia specia Elaphe sauromates este protejat\xc4\x83 prin Legea Nr. 13 din 1993 pentru aderarea Rom\xc3\xa2niei la Conven\xc8\x9bia de la Berna (Anexa II, unde este men\xc8\x9bionat\xc4\x83 ca Elaphe quatuorlineata), Directiva Europeana 92/43/EEC a Consiliului Comunit\xc4\x83\xc8\x9bilor Europene (Anexele II \xc8\x99i IV, unde este men\xc8\x9bionat\xc4\x83 ca Elaphe quatuorlineata),_NEWLINE_Legea nr. 462/2001, emis\xc4\x83 de Parlamentul Rom\xc3\xa2niei, privind regimul ariilor naturale protejate, conservarea habitatelor naturale, a florei \xc8\x99i faunei s\xc4\x83lbatice (Anexele III \xc8\x99i IV, unde este men\xc8\x9bionat\xc4\x83 ca Elaphe quatuorlineata) \xc8\x99i Ordonan\xc8\x9ba de Urgen\xc8\x9b\xc4\x83 a Guvernului nr. 57/2007 (unde este men\xc8\x9bionat\xc4\x83 ca Elaphe quatuorlineata) privind regimul ariilor naturale protejate, conservarea habitatelor naturale, a florei \xc8\x99i faunei s\xc4\x83lbatice, aprobat\xc4\x83 cu modific\xc4\x83ri \xc8\x99i complet\xc4\x83ri ulterioare, fiind considerat\xc4\x83 o specie de interes comunitar care necesit\xc4\x83 o protec\xc8\x9bie strict\xc4\x83 (Anexa IV A) \xc8\x99i a c\xc4\x83rei conservare necesit\xc4\x83 desemnarea ariilor speciale de conservare (Anexa III).'